*Projekts*

LATVIJAS REPUBLIKAS MINISTRU KABINETS

2017.gada\_\_. \_\_\_ Noteikumi Nr. \_\_\_

Rīgā prot. Nr. \_\_ \_\_.§)

**Prasības zaļajam publiskajam iepirkumam un tā piemērošanas kārtība**

*Izdoti saskaņā ar Publisko iepirkumu likuma*

*19. panta otro daļu un*

**1. Vispārīgi jautājumi**

1. Noteikumi nosaka:

1.1.  prasības zaļajam publiskajam iepirkumam (turpmāk – ZPI) un tā piemērošanas kārtību;

1.2. atbildīgo iestādi un tās funkcijas;

1.3. preču un pakalpojumu grupas, kurām ZPI piemērojams obligāti, un ZPI kritērijus, kurus izmanto šo preču un pakalpojumu publiskajā iepirkumā (1. pielikums);

1.4. ZPI kritēriji, kurus izmanto būvdarbu, citu prioritāru preču un pakalpojumu grupu publiskajā iepirkumā (2. pielikums);

1.5. aprites cikla izmaksu metodiku enerģiju patērējošām precēm (3. pielikums).

2. ZPI kritēriji ir iekļaušanai publiskā iepirkuma dokumentācijā piemēroti vides kritēriji konkrētai preču un pakalpojumu grupai vai būvdarbiem, kuru izmantošana nodrošina publiskā iepirkuma atbilstību ZPI principiem.

3. ZPI veicināšanas mērķis ir publisko iepirkumu rezultātā iegādāto preču, pakalpojumu un būvdarbu ietekmes uz vidi samazināšana visā to aprites ciklā, vienlaicīgi sekmējot videi draudzīgu preču un pakalpojumu tirgus attīstību un vietējās ekonomikas konkurētspējas paaugstināšanu.

4. Atbildīgā iestāde par ZPI veicināšanu ir Vides aizsardzības un reģionālās attīstības ministrija (turpmāk – atbildīgā iestāde).

**2. ZPI piemērošanas kārtība**

5. Preču, pakalpojumu vai būvdarbu iepirkumā šajos noteikumos noteiktajā kārtībā ievēro šādus ZPI principus:

5.1. videi draudzīgāks iepirkums: vides un cilvēku veselības aizsardzības apsvērumiem jābūt vispārpieņemtai publisko iepirkumu prakses sastāvdaļai līdzās preces, pakalpojuma vai būvdarbu drošībai, cenai, darbības rādītājiem un pieejamībai;

5.2. kaitējuma novēršana: vides aizsardzības apsvērumi jāievēro no iepirkuma procesa sākuma, cenšoties novērst vai samazināt potenciālo apdraudējumu videi un cilvēku veselībai;

5.3. aprites cikla skatījums: preces, pakalpojuma vai būvdarbu ietekme uz vidi jāskata to aprites ciklā, sākot ar izejvielu izcelsmi, ražošanu, piegādi un lietošanu, un beidzot ar preču nokļūšanu atkritumos un to utilizāciju; izmaksas jāvērtē, sākot ar preču iegādes izmaksām, bet ņemot vērā arī to lietošanas, apkopes un aprites cikla beigu izmaksas;

5.4. ietekmju uz vidi salīdzinājums: jāņem vērā būtiskākās ietekmes, vadoties no videi un cilvēku veselībai nodarītā kaitējuma lieluma, atgriezeniskuma, ģeogrāfiskā mēroga un citiem faktoriem;

5.5. informācija par vides aizsardzības pasākumiem: prasībām un kritērijiem, kurus publiskajā iepirkumā izmanto preču, pakalpojumu vai būvdarbu ietekmes uz vidi samazināšanai, jābūt precīzi formulētiem, tiem jābūt objektīvi izmērāmiem, norādot atbilstošas atbilstības pārbaudes metodes.

6. Preču un pakalpojumu grupas, kurām publiskajā iepirkumā obligāti jāpiemēro ZPI, un to ZPI kritērijus nosaka šo noteikumu 1. pielikums. ZPI prasības piemēro brīvprātīgi būvdarbiem, citu prioritāru preču un pakalpojumu grupām publiskajā iepirkumā (2.pielikums) , pasūtītājam iepriekš izvērtējot savas iespējas un videi draudzīgu alternatīvu pieejamību tirgū.

7. Preču un pakalpojumu grupām vai būvdarbiem, kas nav iekļauti šo noteikumu 1. un 2. pielikumā, ZPI var piemērot, iepirkuma procedūrā un iepirkumā, integrējot nosacījumu par ekomarķējumu un, ja attiecināms, vides vadības standartu kā pierādījumu būvdarbu, preču vai pakalpojumu atbilstībai noteiktām īpašībām.

8. Papildus 6. un 7. punktā noteiktajam, preču, pakalpojumu vai būvdarbu publiskajā iepirkumā var izmantot arī citus ZPI kritērijus, ja tie attiecināmi uz iepērkamo preču un pakalpojumu grupu vai būvdarbiem, nodrošina brīvu preču un pakalpojumu kustību, vienādas iespējas pretendentiem, atklātību un prasību samērību, un nepieļauj diskrimināciju.

9. Šo noteikumu 1. un 2. pielikumā noteikto ZPI kritēriju piemērošanu iepirkuma procedūrā pasūtītājs var veikt saskaņā ar atbildīgās iestādes izstrādātajām vadlīnijām, kuras pieejamas atbildīgās iestādes tīmekļa vietnes ZPI sadaļā.

10. ZPI kritērijiem jābūt izstrādātai un pretendentiem zināmai to atbilstības pārbaudes metodei. Pasūtītājam iepirkuma nolikumā ir jānorāda, kāda veida atbilstības apliecinājumus pretendenti var iesniegt, pievienojot to indikatīvu sarakstu, un norādot, ka tiks pieņemti arī citi līdzvērtīgi apliecinājumi. Šo noteikumu 1. un 2. pielikumā ietvertajiem ZPI kritērijiem atbilstības pārbaudes metodes norādītas atbildīgās iestādes izstrādātajās vadlīnijās.

11. Enerģiju patērējošu preču grupām, kuras iekļautas šo noteikumu 1. pielikumā, saimnieciski visizdevīgākā piedāvājuma noteikšanai pasūtītājs var izmantot aprites cikla izmaksu aprēķinu:

11.1. aprites ciklaizmaksas, kas ir saistītas ar attiecīgās preces iegādi un lietošanu, izsaka naudas izteiksmē un aprēķina, izmantojot šo noteikumu 3. pielikumā minēto metodiku;

11.2. pasūtītājs iepirkuma procedūras dokumentos norāda aprites cikla izmaksu aprēķina veikšanai nepieciešamos datus un nosaka, ka piegādātājs piedāvājumā iekļauj attiecīgās preces aprites cikla izmaksu aprēķina rezultātus.

12. Pasūtītājs, normatīvajos aktos noteiktajā kārtībā, iegādājoties centralizēto elektronisko iepirkumu sistēmā šo noteikumu 1. pielikumā iekļautās preces un pakalpojumus, izvēli veic no videi draudzīgu preču un pakalpojumu elektronisko katalogu piedāvājuma.

**3. ZPI īstenošana, uzraudzība un novērtēšana**

13. Atbildīgā iestāde:

13.1. nodrošina savā tīmekļa vietnē 1. un 2. pielikumā noteikto ZPI kritēriju pieejamību, reizi pusgadā tos aktualizē un papildina ar ZPI kritērijiem citām preču un pakalpojumu grupām, vajadzības gadījumā sagatavojot nepieciešamos grozījumus noteikumos;

13.2. izveido ZPI vadlīnijas tām preču un pakalpojumu grupām un būvdarbiem, kam 1. un 2. pielikumā noteikti ZPI kritēriji. Vadlīnijās norāda katrai preču un pakalpojumu grupai un būvdarbiem atbilstošo ZPI kritēriju formulējumu, kritēriju atbilstības pārbaudes metodes, kā arī citu nepieciešamo informāciju ZPI piemērošanai;

13.3. izstrādā un pēc vajadzības aktualizē metodiku aprites cikla izmaksu aprēķinam enerģiju patērējošām precēm;

13.4. nodrošina ZPI apmācību un metodisku atbalstu;

13.5.  izveido un uztur savā tīmekļa vietnē atsevišķu ZPI sadaļu ar nepieciešamo informāciju, kā arī nodrošina šīs informācijas periodisku pārskatīšanu un aktualizēšanu;

13.6. nodrošina ZPI īstenošanas gadskārtēju novērtējumu:

13.6.1. nosakot ZPI īpatsvaru kopējā publisko iepirkumu apjomā finansiālā izteiksmē;

13.6.2. apkopojot datus par ZPI iegādātajām preču un pakalpojumu grupām;

13.6.3. reizi gadā līdz 1. maijam sagatavojot un iesniedzot Ministru kabinetā informatīvo ziņojumu par ZPI īstenošanu valsts pārvaldē.

14. Atbildīgā iestāde nodrošina 13.2.-13.6. apakšpunktos minēto funkciju izpildi sadarbībā ar Iepirkumu uzraudzības biroju, Centralizēto iepirkumu institūciju, nozaru ministrijām un Centrālo statistikas pārvaldi.

15. Centralizēto iepirkumu institūcija:

15.1. nodrošina videi draudzīgu preču un pakalpojumu elektronisko katalogu izveidi un pastāvīgu darbību, prioritāti atvēlot tām preču un pakalpojumu grupām, kuras iekļautas šo noteikumu 1. pielikumā;

15.2. videi draudzīgu preču un pakalpojumu elektronisko katalogu preču piegādātājiem izvirza tādas ZPI prasības, kādas nosaka šie noteikumi.

16. Pasūtītājs iepirkuma līguma izpildes laikā papildus piegādātāja norādītajai informācijai un iesniegtajiem dokumentiem var veikt piegādāto preču izcelsmes un kvalitātes kontroli. Kontroles kārtību pasūtītājs nosaka līguma izpildes noteikumos.

**4. Noslēguma jautājumi**

17. Šie noteikumi stājas spēkā 2017. gada 1. jūlijā.

18. Iepirkumus, kas izsludināti pirms šo noteikumu spēkā stāšanās, pabeidz saskaņā ar normatīvajiem aktiem, kuri bija spēkā attiecīgā iepirkuma izsludināšanas dienā.

Ministru prezidents M. Kučinskis

Vides aizsardzības un reģionālās attīstības ministrs K.Gerhards